Clemens episcopus dilectis filiis magistro et fratribus ordinis Predicatorum salutem .... Obtentu divini nominis cujus cultui sub sacre vestre religionis observantia studetis, mente devotissima, deservire, votis vestris libenter annuimus et petitiones [vestras] in hiis, que digne deposcitis, favorabiliter exaudimus. Ex parte siquidem vestra fuit propositum coram nobis, quod nonnulli prelati, clerici vel laici, in diversis mundi parti-[Fol. 33]-bus constituti, asserentes vos fore mortuos nec valentes proprium possidere, vos occasione hujusmodi a quibuslibet successionibus excludere moliuntur. Quare pro parte vestra fuit a nobis humiliter postulatum ut ne contingat vos propter hujusmodi presumptionem talium aliquod incurrere nocumentum; [congruum] super hoc remedium adhibere paterna diligentia curaremus. Nos itaque vestris supplicationibus benignius annuentes, auctoritate apostolica declaramus, quod vos in temporalibus bonis in quibus succederitis in seculo existentes, licite potestis succedere bonorum et ipsorum possessionem apprehendere ac vendere libere bona ipsa eorumque pretium in utilitatem vestram convertere, prout vobis melius vedebitur expedire – Universas autem interdicti, suspensionis et excommunicationis sententias, quas contra presentis declarationis tenorem per quemcumque fieri contigerit, decernimus irritas et inanes. Nulli ergo .... omnino hominum .... si quis autem ..... Datum Perusii, II idus februarii, pontificatus nostri. anno primo.